Aarde het tweede ‘maan’So lyk die “maan” se baan om die aarde (Foto: Christian Science Monitor) Nasa-wetenskaplikes het onlangs vasgestel dat die aarde, naas die maan, oor ’n tweede natuurlike satelliet beskik. Dié bevinding is op 27 April deur wetenskaplikes gemaak wat die Pan-STARRS-teleskoop in Hawaii gebruik het. Dié satelliet, ’n asteroïed met die naam 2016 H03, is tussen 40 en 100 m in deursnit en dien as ŉ “tweede maan” vir die aarde. Die verskynsel staan ook as ’n kwasi-maan bekend omdat dit om die aarde én die son wentel. Dit het ook ’n stabiele baan, en dit blyk dat dié asteroïed die aarde al byna ’n eeu lank vergesel, en dit nog etlike eeue lank gaan doen. Paul Chodas, ŉ Nasa-wetenskaplike, sê egter dit hou geen gevaar vir die aarde in nie. “Die asteroïed kom nooit nader as 14,5 miljoen km aan die aarde nie, en is nooit verder as 24 miljoen km nie,” sê hy. ’n Ander asteroïed, 2003 YN107, het vir ongeveer ŉ dekade ŉ soortgelyke baan gevolg, maar het intussen verkas. Chodas meen egter 2016 H03 gaan nie dieselfde roete volg nie. “Ons studie het bewys dat dié kwasi-maan al meer as ŉ eeu lank om die aarde en die son wentel omdat hy op ŉ meer stabiele baan is. Alle aanduidings is ook dat hy nog baie lank gaan aanhou wentel,” voeg hy by. “In werklikheid voer die kwasi-maan eintlik net ŉ dans met die aarde uit.” Bron: Christian Science Monitor